Lindelöf on pelannut Ruotsin nuorten maajoukkueissa. Vuonna 2015 hän oli mukana saavuttamassa alle 21-vuotiaiden EM-kultaa. Hän pelasi turnauksen kaikki viisi ottelua, ja hänet valittiin turnauksen tähdistöjoukkueeseen. Ruotsin A-maajoukkueessa hän teki debyyttinsä maaliskuussa 2016 ystävyysottelussa Turkkia vastaan. Ensimmäisen maaottelumaalinsa hän teki MM-karsinnassa Bulgariaa vastaan lokakuussa 2016, toisen Kansojen liigan ottelussa Venäjää vastaan marraskuussa 2018 ja kolmannen EM-karsintaottelussa Färsaaria vastaan syyskuussa 2019. Hän pelasi EM-kilpailuissa 2016 Ruotsin kaikki kolme ottelua ja MM-kilpailuissa 2018 neljä Ruotsin viidestä ottelusta alusta loppuun. Kesän 2021 EM-kilpailuissa hän on pelannut Ruotsin kaikissa kolmessa alkulohko-ottelussa täydet minuutit.